Diari Oficial de la Generalitat Valenciana


Sumari del DOGV 3685, del 10-02-2000 (2000/601)

RESOLUCIÓ de 25 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Generalitat Valenciana i el Consell Superior d’Investigacions Científiques per a l’estudi de les poblacions d’aus marines a les illes Columbretes i als illots de Benidorm.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3685

Data del DOGV
:   10-02-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/601


Data del document
:   25-01-2000

Organisme emissor
:   Conselleria de Medi Ambient

Tipus de document
:   Resolució

Descriptors 

:   * cooperació administrativa
    * protecció de la fauna

RESOLUCIÓ de 25 de gener de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Generalitat Valenciana i el Consell Superior d'Investigacions Científiques per a l'estudi de les poblacions d'aus marines a les illes Columbretes i als illots de Benidorm. [2000/Q601]
  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, el 21 de setembre de 1999, un conveni de col·laboració per a l'estudi de les poblacions d'aus marines a les illes Columbretes i als illots de Benidorm, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1/2000, i que figura com a annex d'aquesta resolució.
  
València, 25 de gener de 2000.- La Subsecretaria del Secretariat del Govern i Relacions amb les Corts.
  
Conveni de col·laboració entre la Generalitat Valenciana i el Consell Superior d'Investigacions Científiques per a l'estudi de les poblacions d'aus marines a les illes Columbretes i als illots de Benidorm.
  
València, 21 de setembre de 1999
  
Reunits
  
D'una banda, el senyor Fernando Modrego Caballero, conseller de Medi Ambient de la Generalitat Valenciana, d'acord amb el Decret 12/1999, del 23 de juliol, del president de la Generalitat (DOGV 3.546, del 26.07.1999) en representació d'aquesta, facultat per a aquest acte per acord del Consell de data 17 de setembre de 1999.
  
I de l'altra, el senyor César Nombela Cano, president del Consell Superior d'Investigacions Científiques (en avant CSIC), en nom i representació d'aquest, d'acord amb l'article 8.2, apartat a), del Reglament d'Organització i Funcionament del CSIC, aprovat pel Reial Decret número 140/1993, de 29 de gener.
  
Es reconeixen mútuament competència i capacitat per a subscriure aquest conveni i
  
Manifesten
  
Primer
  
La Generalitat Valenciana és competent en la conservació del medi ambient, segons estableix la Llei 5/1982, d'1 de juliol, d'Estatut d'Autonomia de la Comunitat Valenciana (BOE número 164, de 10.07.1982). Les competències de protecció d'espècies amenaçades o en perill d'extinció li van ser transferides mitjançant el Reial Decret 2.365/1984, de 8 de febrer (BOE número 13, de 15.01.1985). Dins de la Generalitat Valenciana, aquestes funcions són exercides per la Conselleria de Medi Ambient, segons estableix el Decret 13/1999, de 30 de juliol, del president de la Generalitat Valenciana, pel qual s'assignen competències a la Presidència i la denominació de conselleries (DOGV número 3.551, de 02.08.1999).
  
Segon
  
La Comunitat Valenciana posseeix tant a l'arxipèlag de les illes Columbretes com als illots de Benidorm importants poblacions reproductores d'aus marines amenaçades, entre elles les de gavina corsa, baldriga cendrosa, escateret i corba marina emplomallada. Totes aquestes espècies són d'especial interés al Mediterrani.
  
Els llocs utilitzats per aquestes espècies per a la seua reproducció són d'una gran fragilitat, com ocorre a les Columbretes i a Benidorm, i necessiten generalment una alta intensitat de gestió. D'altra banda, cal conéixer els factors limitants de les fraccions reproductores d'aquestes poblacions per a així poder dissenyar les actuacions de gestió de les illes, de forma que augmenten la seua capacitat per a les espècies més amenaçades. L'execució d'aquestes actuacions és responsabilitat única de la Generalitat Valenciana.
  
Tercer
  
La Generalitat Valenciana, mitjançant la Conselleria de Medi Ambient, desenvolupa des de juny de 1998 els plans d'acció per a la conservació de la gavina corsa i la corba marina emplomallada, dins del programa de conservació i recuperació del medi de les ZEPA insulars de la Comunitat Valenciana, que està cofinançat al 75% per la Comissió de les Comunitats Europees a càrrec de les ajudes del reglament LIFE. Les activitats esmentades en l'anterior apartat són d'especial interés per a la consecució dels fins d'aquest programa, i en conseqüència queden adscrites a aquest.
  
Quart
  
La Conselleria de Medi Ambient, mitjançant el programa econòmic 442.30, Conservació del Medi Natural, posseeix des de 1997 una línia de finançament ?codi 1522- la finalitat de la qual és el desenvolupament de projectes d'investigació o activitats relacionats amb la conservació d'espècies, que han d'executar institucions amb les quals la Generalitat Valenciana tinga subscrit un conveni marc.
  
Cinqué
  
La Generalitat Valenciana i el CSIC tenen subscrit, amb data 16 de gener de 1995, un conveni marc en temes d'investigació i desenvolupament col·laboració educativa, científica i cultural, a l'empara del qual poden establir-se convenis singulars com aquest.
  
Sisé
  
Observada l'existència de mecanismes legals i econòmics adequats, i havent executat els diferents tràmits establits en la legislació vigent per al desenvolupament de convenis i acords de cooperació de la Generalitat Valenciana, se subscriu un conveni de col·laboració d'acord amb les següents
  
Clàusules
  
Primera. Objecte
  
És objecte d'aquest conveni el desenvolupament d'activitats d'investigació aplicada a la conservació de les poblacions d'aus marines de les illes Columbretes i els illots de Benidorm, mitjançant l'estudi i el modelatge de les seues poblacions, com també l'avaluació de la repercussió de les actuacions de maneig que es porten a terme en aquests llocs en l'àmbit del programa LIFE dins del qual se subscriu aquest conveni.
  
Segona. Activitat
  
A càrrec d'aquest conveni, el CSIC realitzarà un estudi l'objectiu general del qual és determinar les tendències poblacionals d'aquelles espècies d'aus marines que es reprodueixen a les illes Columbretes i els illots de Benidorm, determinació dels factors limitants d'aquestes poblacions i avaluació dels resultats de les actuacions de maneig en aquestes. Les conclusions de l'estudi seran també aplicables en altres poblacions d'aus marines, i en permetran la correcta gestió.
  
En concret, l'estudi haurà de planificar-se per a aconseguir els següents objectius mínims:
  
- Identificació i valoració de recursos tròfics disponibles per a aus marines a Benidorm. D'una banda, es determinaran els llocs de recerca d'aliment dels gavinots argentats que nidifiquen o dormen als illots de Benidorm. En especial, s'estimarà la importància dels abocadors i els rebutjos pesquers en els hàbits d'alimentació dels individus pertanyents a aqueixa colònia. Amb aquest fi, es marcaran individus a l'illa de Benidorm i es farà un seguiment al llarg de tot l'any d'aquests. D'altra banda, s'estudiarà, de manera indirecta mitjançant l'estudi de la variació temporal de la grandària de l'enceball, la variació temporal dels recursos tròfics utilitzats per les parelles reproductores d'escateret de la colònia de l'illa de Benidorm.
  
- Valoració de les actuacions de conservació de les actuacions de conservació d'aus marines a les Columbretes. Estimació dels paràmetres demogràfics de les poblacions d'aus marines de les illes Columbretes abans i després de les distintes actuacions de facilitació de la reproducció que es porten a terme sobre les poblacions de gavina corsa, corba marina emplomallada, baldriga cendrosa i escateret per part de la Conselleria de Medi Ambient.
  
- Valoració dels mètodes i resultats de les actuacions de facilitació de reproducció de gavina corsa i corba marina emplomallada als illots de Benidorm. Propostes d'actuacions que s'han de seguir per tal d'aconseguir condicions propícies per a la reproducció d'aquestes espècies i valoració dels resultats.
  
- Valoració dels mètodes i resultats de les actuacions encaminades al control de les colònies de gavinot argentat als illots de Benidorm i de la fracció no reproductora. Propostes d'actuacions que s'han de seguir per tal d'aconseguir la disminució del nombre d'individus que es posen als illots, i en especial impedir-ne la reproducció. Valoració de resultats.
  
- Seguiment de les poblacions d'aus marines. Creació o millora de bases de dades poblacionals de gavina corsa, corba marina emplomallada, baldriga cendrosa i escateret tant de les Columbretes com dels illots de Benidorm. Modelatge d'aquelles poblacions de què hi haja dades suficients.
  
A partir del conjunt de la informació obtinguda gràcies a l'execució d'aquest present conveni, es redactaran una sèrie de propostes d'actuació sobre aquestes poblacions. Es presentarà un model de gestió d'aquestes poblacions en aquests enclavaments i es facilitaran els mitjans que en permeten el seguiment posterior.
  
Tercera. Execució
  
Per part del CSIC, les activitats d'investigació previstes en aquest conveni seran executades per l'Institut Mediterrani d'Estudis Avançats (CSIC) de Palma de Mallorca (Balears), i el responsable científic serà el doctor Daniel Oro.
  
Per part de la Conselleria de Medi Ambient, correspon el seguiment i la supervisió tècnica d'aquest conveni al Servei de Protecció d'Espècies de la Direcció General de Planificació i Gestió del Medi.
  
Quarta. Duració
  
a) Les activitats d'investigació adscrites a aquest conveni s'executaran des del dia de la firma fins al 30 de novembre del 2001, i es podran acabar amb antelació si s'han aconseguit els objectius establits en la clàusula segona.
  
b) Aquest conveni, la vigència del qual acabarà en la data expressada en l'apartat a) anterior, i no serà prorrogable a l'acabament, i se n'haurà de subscriure un altre de nou si es considera necessari continuar amb el desenvolupament de les activitats.
  
Cinquena. Pressupost
  
El pressupost total d'aquest conveni ascendeix a 33.976.380 pessetes (70.618,92 euros), i es finançaran a càrrec de la línia 1.522 del capítol IV del pressupost de la Generalitat Valenciana en les següents anualitats:
  
Anualitat Línia Import (PTA) Import (euros)
  
1999 1.522 1.144.075 10.517,70
  
2000 1.522 5.832.020 30.050,61
  
2001 1.522 5.886.577 30.050,61
  
Sisena. Lliurament dels resultats
  
Els resultats d'aquest conveni es lliuraran en els següents terminis:
  
- Als 30 dies de la firma del conveni es presentarà un avanç del primer informe del projecte el qual contindrà un resum de la informació actualment disponible sobre les poblacions d'aus marines a la zona d'estudi.
  
- Abans del 30 de novembre de 1999 es lliurarà el primer informe del projecte, en el qual es presentaran els resultats obtinguts fins aqueixa data.
  
- Abans del 30 de novembre del 2000 es lliurarà el segon informe del projecte, en el qual es presentaran els resultats obtinguts fins aqueixa data.
  
- Abans del 30 de novembre del 2001 es lliurarà l'informe final, en el qual es presentaran els resultats corresponents a la totalitat del projecte.
  
El lliurament dels informes s'efectuarà contra un document expedit per la Generalitat Valenciana en el qual quede constància de la data de recepció.
  
Cada un dels informes es lliuraran aportant:
  
- Text, mitjançant un original enquadernat, un exemplar sense enquadernar i una còpia en llenguatge Word per a ordinadors compatibles ?preferentment Word per a Windows-. I les bases de dades utilitzades en la realització dels informes. Si els originals contenen fotografies o gràfiques en color, la còpia haurà de contenir igualment còpies en color. Justificant documental de les despeses efectuades, de la manera següent:
  
1. En el cas de despeses de material es justificaran amb les factures acompanyades dels corresponents justificants de pagament (rebuts o qualsevol altre document admissible en dret)
  
2. Pel que fa als desplaçaments es distingeixen:
  
- Dietes d'alimentació i transport per al personal adscrit al projecte: mitjançant la presentació del corresponent certificat de la comissió de serveis.
  
- Dietes d'alimentació per a personal de participació eventual: presentant factures o tiquets dels establiments on s'haja efectuat el servei de restauració, indicant clarament el nombre de persones ateses i el preu unitari. També podran ser justificades mitjançant la indemnització econòmica corresponent a cada voluntari, adjuntant el full de despeses desglossat firmat pel perceptor.
  
- Combustibles, prestació de serveis, lloguer de cotxes, etcètera, presentant factures amb el corresponent justificant de recepció dels establiments que hagen realitzat la prestació.
  
3. Les despeses de personal requeriran per al pagament de la presentació de les còpies compulsades dels contractes i de les nòmines firmades per les persones que hagen treballat en els projectes subvencionats, com també dels justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents al impost sobre la renda de les persones físiques.
  
En el supòsit que es tracte de professionals, es presentaran les factures per treballs realitzats i els ingressos en la Delegació d'Hisenda de les quantitats retingudes corresponents al impost sobre la renda de les persones físiques.
  
Després de la presentació dels resultats, el Servei de Protecció d'Espècies i la Direcció General de Planificació i Gestió del Medi emetran respectivament l'informe tècnic i el certificat corresponent.
  
Atés que les activitats que es financen formen part dels treballs d'investigació habituals que desenvolupa el corresponent equip de l'Institut Mediterrani d'Estudis Avançats de les Illes Balears, podran computar-se a l'hora de la justificació les despeses preparatòries i d'inici (becaris, posada a punt de tècniques, mesuraments, mostratges, anàlisis o qualsevol altre propi de l'activitat) des de l'1 de gener de 1999.
  
Setena. Pagaments
  
a) Al lliurament de l'avanç del primer informe del projecte es realitzarà un pagament del 40% de l'anualitat corresponent a l'any 1999. El 60% restant es farà efectiu després del lliurament i certificat del primer informe del projecte.
  
b) L'any 2000 es realitzarà un únic pagament al lliurament del segon informe del projecte i després de l'emissió del certificat ja esmentat.
  
c) L'any 2001 es realitzarà un únic pagament al lliurament de l'informe final i del seu certificat.
  
d) El pagament es realitzarà mitjançant una transferència bancària al següent compte, obert a nom del Consell Superior d'Investigacions Científiques (CSIC)
  
- Entitat: Banc d'Espanya
  
- Sucursal: carrer d'Alcalá (Madrid)
  
- Número de compte: 9000/0001/20/3711033626
  
Vuitena. Seguiment
  
a) Per al seguiment d'aquest conveni, com també per a la interpretació d'aspectes tècnics i científics de detall que no contravinguen les clàusules d'aquest, s'estableix una comissió formada per:
  
- En representació del CSIC, el director científic del projecte i un investigador adscrit a aquest.
  
- En representació de la Conselleria de Medi Ambient, el cap del Servei de Protecció d'Espècies i un tècnic de la Direcció General de Planificació i Gestió del Medi.
  
b) La comissió podrà subscriure totes les actes que considere necessàries per a obtenir els fins que la conformen, i amb aquest fi hi haurà prou amb la firma d'un dels representants de cada institució.
  
Novena. Publicitat
  
Cada institució firmant es compromet a esmentar la una altra part a l'hora de donar publicitat del desenvolupament del conveni, com també en la difusió dels seus resultats; en el cas de publicacions o senyalitzacions de qualsevol tipus, hauran de figurar els anagrames d'ambdues institucions. Igualment, es farà menció en tots els casos a la Comissió Europea com a organisme cofinançador mitjançant el programa LIFE número B4-3200/98/447, de 26 d'agost de 1998.
  
Deu. Incompliments
  
a) En cas d'incompliment del que estableix aquest conveni, la Generalitat Valenciana, mitjançant la Conselleria de Medi Ambient, podrà suspendre els pagaments i fins i tot rescindir el conveni, donant prèviament audiència al CSIC; en aquest cas, si així s'acorda, aquesta estarà obligada a tornar les quantitats percebudes que no estiguen degudament justificades.
  
b) Si durant el primer any de vigència del conveni no s'executen les activitats corresponents a aquest període per causa imputable al CSIC, el Govern Valencià podrà rescindir-lo d'acord amb l'article 7.3 del Decret 20/1993.
  
c) En aplicació de l'article 7.4 del decret anteriorment esmentat, la demora indegudament justificada en el lliurament de resultats es penalitzarà no pagant un 20% de l'import del pagament.
  
d) La no-execució o el desenvolupament visiblement deficient per causes imputables a l'equip investigador serà causa suficient per a denegar les sol·licituds de pròrroga o la nova subscripció de convenis l'objecte dels quals siga l'ampliació d'aquest.
  
e) D'igual manera, en cas d'impagament per part de la Generalitat Valenciana per causa no imputable al CSIC, aquest quedarà rellevat del compliment de les condicions establides en aquest conveni.
  
Onze. Marc jurídic
  
a) Aquest conveni específic de col·laboració té la naturalesa dels previnguts en l'article 3.1.c de la Llei de Contractes de les Administracions Públiques, i el seu règim jurídic vindrà determinat per les estipulacions establides en el mateix conveni, i s'aplicaran els principis de l'esmentada llei per a resoldre tot els dubtes que puguen presentar-se.
  
b) En tot cas, s'entén que aquest conveni, pel que fa als seus aspectes formals, està sotmés al que estableix el Decret 20/1993, de 8 de febrer, del Govern Valencià. I a la normativa que resulte d'aplicació al CSIC.
  
c) El present conveni s'adapta a la Decisió de la Comissió del 26 d'agost de 1998 per la qual s'aprova el suport financer al programa de conservació i recuperació del medi de les ZEPA insulars de la Comunitat Valenciana (LIFE B4-3200/98/447), i aquesta actuació correspon a les previstes en l'apartat F.2 del programa (seguiment científic del projecte i els seus resultats).
  
d) Les discrepàncies litigioses que poden donar lloc la interpretació i execució d'aquest conveni es plantejaran davant del Tribunal Superior de Justícia de la Comunitat Valenciana, d'acord amb la Llei 29/1998, de 13 de juny, Reguladora de la Jurisdicció Contenciosa Administrativa.
  
Perquè conste a l'efecte oportú i en prova de conformitat, els compareixents firmen aquest document en triple exemplar i a un sol efecte, al lloc i data amunt indicats.
  
El conseller de Medi Ambient: Fernando Modrego Caballero